ITEL วิ่ง 7% ลุ้นผลงานปี 65 โตต่อเนื่อง ลุยงานรัฐ-เอกชนเต็มสูบ หวังเสริมรายได้แกร่ง
ITEL วิ่ง 7% ลุ้นผลงานปี 65 โตต่อเนื่อง หลังตุนแบ็คล็อกกว่า 4.45 พันลบ. รุกงานรัฐ-เอกชนเต็มสูบ หวังเสริมรายได้เติบโตแกร่ง สร้างผลตอบแทนที่ดี
8 ก.พ. 2565

ผู้สื่อข่าวรายงานว่าวันนี้ (8 ก.พ. 2565) ราคาหุ้นบริษัท อินเตอร์ลิ้งค์ เทเลคอม จำกัด (มหาชน) หรือ ITEL ณ เวลา 15:50 น. อยู่ที่ระดับ 6.15 บาท เพิ่มขึ้น 0.40 บาท หรือ 6.96% โดยทำจุดสูงสุดที่ 6.30 บาท และทำจุดต่ำสุดที่ 5.65 บาท ด้วยมูลค่าการซื้อขาย 478.52 ล้านบาท

โดยนายณัฐนัย อนันตรัมพร ประธานเจ้าหน้าที่บริหาร ITEL เปิดเผยว่า เปิดศักราชใหม่ปี 2565 บริษัทฯ ได้รับความไว้วางใจจากผู้ให้บริการมือถือรายใหญ่ ได้งานติดตั้งโซลาร์เซลล์ (Solar Cell) โดยเป็นงานติดตั้ง Solar Cell สำหรับสถานีฐานทั่วประเทศ (ยกเว้น กรุงเทพมหานคร) รวมมูลค่างานทั้งสิ้น 167.93 ล้านบาท (รวมภาษีแล้ว) โดยมีระยะเวลาดำเนินการโครงการ 180 วัน
“การได้รับงานในครั้งนี้จะส่งผลให้บริษัทฯ เติบโตอย่างต่อเนื่อง โดยมูลค่าสัญญาในมือ (Contract on Hand) ในปัจจุบันอยู่ที่ 4,450 ล้านบาท แสดงให้เห็นถึงความสามารถของบริษัทในการรักษาฐานลูกค้าเดิม และเพิ่มรายได้ด้วยการขยายขอบเขตงานบริการให้กว้างขึ้น ได้รับสัญญาจากลูกค้าอย่างต่อเนื่อง ซึ่งเกิดจากความเชื่อใจในคุณภาพการให้บริการที่บริษัทได้พิสูจน์ตัวเองมาตลอด ส่งผลให้ผลประกอบการของบริษัทมีการเติบโตอย่างต่อเนื่องและมั่นคง” นายณัฐนัย กล่าว
โดยในปี 2565 จะเป็นปีที่ดีของบริษัทฯ ในการเติบโตได้ตามแผนที่วางไว้ หลังจากสถานการณ์การแพร่ระบาดของ COVID-19 เริ่มคลี่คลายลง จะช่วยทำให้ภาครัฐและเอกชนเปิดให้ยื่นเสนองานใหม่อย่างคึกคัก โดยบริษัทฯ มีความพร้อมที่จะเข้ารับงานสนับสนุนรายได้ของบริษัทฯให้เติบโตแข็งแกร่ง และสร้างผลตอบแทนที่ดีให้แก่ผู้ถือหุ้น